MAHULDÜRGE BARDIM, AĞLAP QAYTTIM 


Bir ay evelsi doğmuş köyüm Mahuldürni ziyaret ettim. Bu menim 
muqaddes borcum edi. Agmescit soqaqlarında burula-dolana, niayet, Aqyar 
poçta yoluna çıqtıq. 

Keçken sene İsmail Seyfullayev (cenk yıllarında Qırım cumhuriyetini 
premyeri, Qırım partizanlarını erzaq ile yalınız o temin etti) Odessadan 
maña yollağan mektübinde: "Yaqında Mahuldürde oldım. Siziü evinizni 
qıdırdım, onı yıqqanlarl" — dep yazgan edi. Mektüpni oquğan sohra içimde 
tutaşqan ateş ala yanmaqta edi. Mahuldürni tezce körmege aşıqtım. 

Süren aylanmasında ögümizde efsaneviy Kökköz vadisi açıldı, uzaqta 
dumanlı Ay-Petri köründi. Maşina dümeni başındaki yaş kişi, televideniye 
hadimi olmalı, arqasına çevirilip: "Köyüniznin yollarını yahşı bilesinizmi, 
unutmadınızmı? — dep soradı. — Adaşıp, Belbekke barıp çıqmamızmı?" 

Menim içime buz tüşti. Vucudım titrep ketti. Incındım. Köyümizniü 
yolunı unutmadımmı, eken! Ne demek olsun! Men aqaretlendim. 
Mahuldürni, közlerimni bağlap yiberseler, otuz beş çaqırım yolnı cayav 
yürip barıp taparım. Dört yıl bu otuz beş çaqırım yolnen Bağçasarayğa 
mektepke qatnağan men degilmi edim? 

Sürenni keçtik. Yel çetinde yüksek qaya tübünde iri qoba közüme 
çalındı. Maşina togtatılmasını rica ettim. Tüştim, qoba içine kirdim: bom- 
boş, çım-çırt, bunın içine çoqtan insan ayağı basmağan. 

Yolumızğa devam ettik. Albatnı ve Fotsalanı zornen tanıdım. Tanıdımmı 
— yoqmı, emin degilim. Kökköz ve Özenbaş özenleri birleşken yerdeki 
büyük köpürni, onıñ yanındaki Kökköz hastahanesini qayırmayım dep, 
pencereden kozlerimni almadım. Keçip ketkenmiz, olarnı da tanımadım. Bir 
çaqırımdan soñra bizim köylü türk Memed-Aliniü buhar degirmeni yanında 
yol Gavrge, Mahuldürge aylanacaq. Men bunda da şaşmaladım, kelgen 
yolumız ile dos-doğru Kökköz betke keçip ketkenmiz. 

Küçük bazarçıq yanında turğan eki tatardan Mahuldür yolunı soradım. 

— Sizge Mahuldür ne kerek? — dediler tatarlar, — mında Kökközge eki 
çaqırım qaldı. — Barıhız, Kökközge. 

— Mahuldür menim köyüm, — dedim tatarlarğa, — onı körmege keteml 

Tatarlar hahıldap küldiler. 

— Öz köyüfnif yolunı bilmeysifimi? — dediler mısqıllap. 

— Bile edim. Er şey dehişken, tanımanın imkânı yoq! 

— Artınızğa gaytınız! — dediler ekisi de bir ağızdan. Yol çatallaşqan 
yerde, oh yaqta adam eykeli tura. Siz de oñ yaqtaki yolnen ketihiz! 
Köyühizninü adı Podgornayal 

— Yolnıñ çatallaşqan yerinde Memed-Ali türkniü buhar degirmeni 
olmaq kerek, — dedim men, — onı köralmadım. 

Degirmenni mahuldürlilernin özleri altmış yıl evelsi yaqtılar. Memed-Ali 
ta o zamanlarda Ayvasıllı yaş qarısınen Konyağa qaçtı. 

Biz keri qayttıq. Eykel yanında oñ qolğa buruldıq. Lâkin Mahuldürni 
tapmaq qolay olmadı. Dağlıq-qayalıq içinde anda-mında saçılğan beş-on 
beyaz ev körip, toqtadıq. Yol çetinde avtobus toqtağan yerde direkke mıhlı 
tahta üstünde "Podgornaya" yazılı. Men baş kestirdim. "Bu — Mahuldür 
degill" dedim. 

Eki-üç rus ve bir yaş tatar qadını peyda oldılar. Qadın körünişte 
ocapçege behzey. Onıh ile Mahuldür hususında laqırdı başlağan edim, 
birden küçlü yağmur ve qar yağa başladı. Adamlar tır-mır oldı, olarnı bir 
daa tapıp olamadım. Yagmur ve qar toqtağan soh dağ üstündeki duman 


biraz çezildi, köy üstüne asılıp turğan gayalarnın çıplaq uçurımlarının bir 
yaqı açıldı. Men, niayet, qayanı tanıdım. Boyka... Menim balalığım, 
gençligim. Menim taqdirim. Eki bin yıldan beri Boykal Ne demek, kimse 
bilmey. Qayanın aşağısında, dağ içinde Got-Frid degen çoqraq da bar. 
Mında cenkten evel eki yüz qırq hane bar edi. Şimdi on sekiz ev terekler 
astında pusıp turalar, qalğan evlernih episini kelmeşek ruslar yıqqanlar. 
Evler episi qavi, dülber, ekzotikalı milliy evler. Bizim pıçma taştan yasalğan 
eki qatlı evden bir taş, bir kesek kiramet qaldırılmağan, temelini tegizlep, 
terekler saçqanlar. Otlar ve terekler ösken, evnin negizini örtkenler. 
Köydeki evlernih yıqılğanı çoqtan. Köyge bir top rus kelgen, begengen 
evlerinde yerleşkenler, qalğanlarnıü episini yıqqan-yaqqanlar. Bu köyge 
başqalarının kelgenini istemegenler. 

Köyde yüksek minareli eki cami, yeni mektep binası bar edi, olardan 
eser qalmağan, köyniü aşağısındaki mezarlıq yoq. Mahuldürge on beş- 
yigirmi qırımtatar ailesi kelgen, andaki ruslarnen gomşulıgta yaşaylar. Öz 
köyümizdeki mezarlıqta defn olunğan anamnın ve babamnıü gabirlerinin, 
doğmuş evimiznin elaketini bilip, acayip köyümiznin harabege çökken alını 
körip, közyaşlarımnı tökip qaytıp keldim. 

